**Projekt: INDY – Energetsko učinkoviti razmestljivi in neodvisni vojaški tabori**

* Zaradi uresničevanja ciljev iz Globalne strategije za zunanjo in varnostno politiko je bil ustanovljen Evropski obrambni sklad (European Defence Fund – EDF) in tako so prvič v zgodovini na voljo sredstva za krepitev evropske obrambne raziskovalne in tehnološke baze iz evropskega proračuna.
* EDF je sklad, iz katerega se financirajo obrambni raziskovalni in razvojni programi v obdobju 2021–2027 s spreminjajočimi se letnimi programi, ki pokrivajo številna področja.
* Države članice s predstavniki ministrstev za obrambo sodelujejo v EDF pri pripravi in oblikovanju vsebinskih predlogov raziskovalno razvojnih projektov, ki bodo v prihodnje podprli razvoj obrambnih zmogljivosti.
* Poleg navedenega je pomemben del dejavnosti tudi obveščanje slovenskega gospodarstva in raziskovalnih entitet o priložnostih sodelovanja v obrambnih razvojnoraziskovalnih projektih. Menimo, da je slovensko razvojnoraziskovalno področje v sodelovanju z Ministrstvom za obrambo zadnjee leto doseglo izjemne rezultate. Dosežena je bila 78-odstotna uspešnost prijav, ki nas uvršča v vrh Evropske unije.
* Slovenski partnerji so vključeni v kar devet financiranih projektov, večinoma kot neposredni izvajalci projekta, v treh primerih kot vodilna država.
* Eden od ključnih razvojnoraziskovalnih projektov EU je projekt INDY – energetsko učinkoviti razmestljivi in neodvisni vojaški tabori. Rezultati razvoja bodo zagotovo koristili tako za vojaške kot tudi civilne namene, za primer naravnih in drugih nesreč.
* Zanimivo je, da je Slovenija vodilna država v konzorciju med devetimi državami EU in 22 podjetji in znanstvenimi ustanovami. Konzorcij vodi TECES grozd zelenih tehnologij, ki združuje več kot 60 slovenskih podjetij. V konzorcij so vključeni tudi podjetje Kolektor sETup, storitve energetskega upravljanja, d. o. o., Univerza v Ljubljani in Univerza v Mariboru.
* Februarja 2023 je v Mariboru potekal t. i. sestanek kickoff, na katerem so bile dorečene konkretne podrobnosti projekta, ki bo potekal pod vodstvom Slovenije.
* Skupna vrednost projekta je 13.544.803 EUR, od tega je slovenski delež več kot 2,5 milijona EUR. Projekt v celoti financira EU. Čas trajanja projekta je predvidoma dve leti.
* Priložnosti slovenske industrije so velike. Z vodenjem in sodelovanjem v projektu INDY bosta slovenska industrija in znanost pridobili tehnične podatke in poslovne stike, ki bodo velika priložnost za nadaljnji razvoj slovenske industrije. Nedvoumno gre za projekt z visoko dodano vrednostjo.
* Osnovni cilj projekta INDY je razviti energetsko učinkovit koncept razmestljivih neodvisnih vojaških taborov, v drugi fazi projekta bodo rezultati uporabljeni za pripravo operativnega demonstratorja razmestljivega tabora v naravni velikosti, in tako doseči povezljivost med zavezniškimi vojskami in Natom z modularnim in lahko razmestljivim energetskim sistemom.
* V nekaj tednih bo za dokončni zagon EDF-projekta INDY podpisan Memorandum o sodelovanju med vsemi devetimi državami.
* Z današnjim podpisom Pisma o nameri Ministrstvo za obrambo RS daje popolno podporo temu projektu.